[{"text_idx": "#000001", "text": "Dwy rownd o gemau sydd ar o\u0302l yn nhymor y Cymru Premier JD, a gan fod Y Seintiau Newydd eisoes wedi selio\u2019r bencampwriaeth, mae\u2019r sylw wedi troi at y ras am Ewrop a\u2019r frwydr i osgoi\u2019r cwymp."}, {"text_idx": "#000002", "text": "Mae pedwar tocyn ar gael i Ewrop eleni, a gyda\u2019r Seintiau Newydd wedi cipio\u2019r cyntaf drwy ennill y bencampwriaeth bydd y tri arall yn mynd i\u2019r clwb sy\u2019n gorffen yn 2il, enillwyr y gemau ail gyfle, ac enillwyr Cwpan Cymru."}, {"text_idx": "#000003", "text": "Os bydd Y Seintiau Newydd yn curo\u2019r Bala yn rownd derfynol Cwpan Cymru, yna bydd y ti\u0302m fydd wedi gorffen yn 3ydd yn sicrhau\u2019r safle olaf yn Ewrop."}, {"text_idx": "#000005", "text": "Mae\u2019r Bala wedi mynd ar rediad o 10 ge\u0302m gynghrair heb fuddugoliaeth am y tro cyntaf ers Medi 2010, ac mae\u2019n ymddangos y bydd criw Colin Caton yn gorffen y tymor o dan y tri uchaf am y tro cyntaf ers pedair blynedd."}, {"text_idx": "#000006", "text": "Dyw\u2019r Bala erioed wedi mynd 11 ge\u0302m gynghrair heb ennill ers eu dyrchafiad i\u2019r uwch gynghrair, a bydd Hogiau\u2019r Llyn yn benderfynol o osgoi hynny nos Wener."}, {"text_idx": "#000007", "text": "Y Seintiau Newydd yw\u2019r pencampwyr, 17 pwynt yn glir o\u2019r gweddill ac wedi torri\u2019r record am y nifer fwyaf o goliau mewn tymor yn y fformat presennol (106 go\u0302l)."}, {"text_idx": "#000008", "text": "Dyw\u2019r Seintiau Newydd heb golli dim un o\u2019u 13 ge\u0302m flaenorol yn erbyn Y Bala (ennill 9, cyfartal 4) ac mae dros pedair blynedd wedi pasio ers y tro diwethaf i\u2019r Bala drechu cewri Croesoswallt."}, {"text_idx": "#000009", "text": "Bydd y clybiau\u2019n cyfarfod yn rownd derfynol Cwpan Cymru JD ar 30 Ebrill, a bydd y ddau di\u0302m yn awyddus i gwblhau\u2019r dwbl ar y diwrnod hwnnw gyda\u2019r Seintiau eisoes wedi ennill y gynghrair, a\u2019r Bala wedi cipio Cwpan Nathaniel MG."}, {"text_idx": "#000011", "text": "Cei Connah yw\u2019r unig glwb o\u2019r gynghrair sydd heb golli yn ail ran y tymor, a byddai ge\u0302m gyfartal yn erbyn Pen-y-bont brynhawn Sadwrn yn ddigon i sicrhau\u2019r ail safle i\u2019r Nomadiaid, a selio eu lle yn Ewrop."}, {"text_idx": "#000012", "text": "Mae Cei Connah ar rediad o chwe ge\u0302m heb golli yn erbyn Pen-y-bont (ennill 3, cyfartal 3) ac felly bydd Neil Gibson yn hyderus y gall ei garfan groesi\u2019r linell y penwythnos yma."}, {"text_idx": "#000013", "text": "Roedd y clwb o Lannau Dyfrdwy wedi cynrychioli Cymru yn Ewrop am chwe tymor yn olynol cyn derbyn cosb o 18 pwynt y tymor diwethaf am dorri rheolau\u2019r gynghrair gan fethu a hawlio lle am y tro cyntaf ers 2016."}, {"text_idx": "#000014", "text": "Mae Pen-y-bont yn benderfynol o gyrraedd Ewrop am y tro cyntaf yn eu hanes, ac er yr holl ansicrwydd oddi ar y cae yngly\u0302n a\u0302 cholli pwyntiau, mae ti\u0302m Rhys Griffiths wedi parhau i berfformio ar y cae, a nhw sy\u2019n hawlio\u2019r 3ydd safle gyda dwy ge\u0302m ar o\u0302l i\u2019w chwarae."}, {"text_idx": "#000015", "text": "Collodd Pen-y-bont 2-0 ar eu hymweliad diwethaf i Gei Connah, ond ers hynny dyw bechgyn Bryntirion ond wedi colli un mewn 16 ge\u0302m oddi cartref ym mhob cystadleuaeth, ac honno yn Hwlffordd \u2018no\u0302l ym mis Rhagfyr."}, {"text_idx": "#000017", "text": "Am ond yr eildro yn 2023 roedd y Drenewydd yn dathlu\u2019r penwythnos diwethaf ar o\u0302l sicrhau eu hail buddugoliaeth ers troad y flwyddyn, a\u2019r ddwy yn erbyn Y Bala."}, {"text_idx": "#000018", "text": "Doedd Y Drenewydd heb ennill oddi cartref ers mis Rhagfyr cyn curo\u2019r Bala ddydd Gwener, a honno oedd eu buddugoliaeth gyntaf yn y gynghrair ar Faes Tegid ers Ebrill 2015."}, {"text_idx": "#000019", "text": "Mae\u2019r 3ydd safle allan o afael Y Drenewydd, ac felly mi fydd y Robiniaid yn ddibynnol ar y gemau ail gyfle os am gyrraedd Ewrop am y trydydd tymor yn olynol."}, {"text_idx": "#000020", "text": "Mae Met Caerdydd ar rediad o saith ge\u0302m heb fuddugoliaeth, ond mi fydd y myfyrwyr yn llygadu lle\u2019n Ewrop am y tro cyntaf ers tair blynedd."}, {"text_idx": "#000021", "text": "Ers curo\u2019r Seintiau Newydd ym mis Chwefror dyw Met Caerdydd ond wedi ennill dau bwynt allan o 21 posib diolch i ddwy ge\u0302m ddi-sgo\u0302r yn erbyn Y Drenewydd a\u2019r Bala."}, {"text_idx": "#000022", "text": "Ond mae\u2019r myfyrwyr ar rediad o wyth ge\u0302m heb golli yn erbyn Y Drenewydd (ennill 4, cyfartal 4), yn cynnwys tair buddugoliaeth y tymor hwn."}, {"text_idx": "#000023", "text": "Daeth Airbus yn agos i ennill ge\u0302m gynghrair am y tro cyntaf y tymor hwn cyn ildio cic o\u2019r smotyn wedi 86 munud yn erbyn Aberystwyth y penwythnos diwethaf."}, {"text_idx": "#000024", "text": "Er hynny, honno oedd dim ond yr eildro i Airbus osgoi colli mewn 30 ge\u0302m gynghrair y tymor hwn, felly roedd o\u2019n bwynt i\u2019w drysori i fechgyn Brychdyn."}, {"text_idx": "#000025", "text": "Gwelwyd golygfeydd brawychus yn Y Fflint brynhawn Sadwrn diwethaf gyda\u2019u ge\u0302m yn erbyn Caernarfon yn gorfod cael ei gohirio wedi 15 munud oherwydd ymladd afreolus yn y dorf."}, {"text_idx": "#000026", "text": "Roedd Y Fflint wedi mynd 2-0 ar y blaen yn erbyn Caernarfon wedi llai na 10 munud ar y cloc, ond yn dilyn anafiadau difrifol i rai unigolion ymysg y dorf bu\u2019n rhaid i\u2019r ge\u0302m ddod i stop, ac felly mae\u2019r Fflint yn parhau i fod yn yr 11eg safle ac mewn perygl o lithro i\u2019r ail haen."}, {"text_idx": "#000027", "text": "Mae\u2019r Fflint wedi curo Airbus deirgwaith y tymor hwn, a byddai dim llai na thriphwynt yn gwneud y tro i garfan Lee Fowler nos Wener."}, {"text_idx": "#000029", "text": "Dim ond un pwynt sy\u2019n gwahanu Caernarfon a Phontypridd yn y Chwech Isaf, a byddai buddugoliaeth i\u2019r naill di\u0302m neu\u2019r llall yn gam anferthol at sicrhau eu lle\u2019n y gynghrair y tymor nesaf, ond byddai colled yn eu gadael mewn trwbwl tua\u2019r gwaelodion."}, {"text_idx": "#000030", "text": "Mae Caernarfon wedi gorfod bodloni ar le yn y Chwech Isaf am y tro cyntaf ers eu dyrchafiad yn 2018, ac mae\u2019r rheolwr newydd Richard Davies yn benderfynol o gadw\u2019r Cofis yn yr uwch gynghrair."}, {"text_idx": "#000031", "text": "Daeth rhediad rhagorol Pontypridd i ben yn Hwlffordd ddydd Gwener diwethaf gyda ti\u0302m Andrew Stokes yn colli am y tro cyntaf ers yr hollt."}, {"text_idx": "#000032", "text": "Hon fydd y bedwaredd ge\u0302m rhwng y clybiau\u2019r tymor yma ac ar o\u0302l i Gaernarfon guro Ponty o 2-0 ar yr Oval ym mis Awst, y newydd-ddyfodiaid gafodd y gorau o bethau wedi hynny gan ennill eu dwy ge\u0302m gartref yn erbyn y Caneris."}, {"text_idx": "#000035", "text": "Aberystwyth yw dim ond yr ail di\u0302m i ollwng pwyntiau yn erbyn Airbus y tymor hwn a gall y ge\u0302m gyfartal hwnnw y penwythnos diwethaf brofi\u2019n hynod gostus i\u2019r clwb o Geredigion."}, {"text_idx": "#000036", "text": "Mae Aberystwyth yn un o\u2019r ddau glwb sydd wedi bod yn holl-bresennol yn Uwch Gynghrair Cymru ers ffurfio\u2019r gynghrair yn 1992 (gyda\u2019r Drenewydd), ond gyda dim ond dwy ge\u0302m ar o\u0302l i\u2019w chwarae dyw\u2019r Gwyrdd a\u2019r Duon ond dau bwynt uwchben Y Fflint yn safleoedd y cwymp, ac mae gan y Sidanwyr ge\u0302m wrth gefn."}, {"text_idx": "#000037", "text": "A\u2019r newyddion drwg i Anthony Williams yw bod dwy ge\u0302m olaf Aberystwyth yn erbyn y ddau di\u0302m uchaf yn y Chwech Isaf, sef Hwlffordd a Chaernarfon."}, {"text_idx": "#000038", "text": "Mae Hwlffordd wedi bod yn gadarn yn eu gemau cartref ac heb golli ar Ddo\u0302l y Bont ers mis Hydref gan guro Pen-y-bont a Chei Connah ymhlith eraill ers hynny (ennill 6, cyfartal 2)."}, {"text_idx": "#000039", "text": "Mae\u2019r Adar Gleision yn sicr o orffen yn uwch na\u2019r ddau isaf, ond problemau oddi ar y cae sy\u2019n eu poeni nhw gan nad yw\u2019r clwb wedi derbyn y drwydded ddomestig i chwarae\u2019n y gynghrair y tymor nesaf."}, {"text_idx": "#000041", "text": "Dyw Aberystwyth ond wedi colli un o\u2019u saith ge\u0302m ddiwethaf, ond fe ddaeth y golled honno yn erbyn Hwlffordd ar Goedlan y Parc fis diwethaf."}, {"text_idx": "#000042", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 10:00."}]